To interneteksperter, som onsdag var vidner i landsretten, var bekymrede for, hvad den 28-årige mand fra Hobro kunne finde på.

Det såkaldte incel-miljø blev onsdag en vigtig del af ankesagen i Vestre Landsret i Aalborg, hvor en 28-årig nordjyde er tiltalt for at ville planlægge og udføre et eller flere masseskyderier. Den 28-årge var selv velbevandret i særligt et incel-forum på internettet, hvor han i en periode på lige over to år skrev næsten 6.000 indlæg. Det er også i forbindelse med hans ageren i det incel-forum og andre fora, at to interneteksperter, som de første, bliver opmærksomme på den 28-årige mand fra Hobro. Særligt et opslag om danske studiner fik Christian Skettrup, der er digital efterforsker ved foreningen Digitalt Ansvar, til at rette sin opmærksomhed mod den tiltalte nordjyde. I sidste ende, er det den tiltaltes opslag på incel-fora, der fik Christian Skettrup til at anmelde den tiltalte nordjyde til politiet i juni 2020. - Det her er den først og eneste, jeg har anmeldt, sagde Christian Skettrup i landsretten. Det samme opslag om danske studiner fik også specialkonsulent ved Center for Digital Pædagogik Christian Mogensen til følge nøje med i de tiltaltes indlæg på de forskellige fora på internettet, fordi den tiltalte var den første incel, han havde opdaget, med dansk baggrund. Massemordere bliver idoliseret på incel-fora Incels er for nylig også at finde på PET’s terroranalyser, og i særligt USA og Canada har selvudnævnte incels stået bag flere grusomme masse- og skoleskyderier. Flere masseskyderier, som er begået af selvudnævnte incels, er ofte end i, at massemorderen selv er blevet skudt eller har skudt sig selv. Det var blandt andet tilfældet, da den selvudnævnte incel Elliot Rodger dræbte seks mennesker og sårede 14 nær University of California, inden han begik selvmord. Det samme da Adam Lanza, der bliver forherliget i incel-fora, dræbte 26 mennesker helt ned til seks til syv års alderen, inden han skød sig selv. Derfor bekymrede det Christian Mogensen, da den tiltalte i et incel-forum og andre fora begyndte at skrive om selvmordstanker. - Jeg har tidligere argumenteret for, at det ikke skal kaldes et masseskyderi, hvor gerningsmand selv dør, men et selvmord, hvor man tager så mange som muligt med sig. Da jeg blev bekymret for den tiltaltes indlæg om selvmord var det fordi, der kunne være en risiko for, at det kunne ende med at gøre skade på andre, sagde Christian Mogensen i landsretten. Den tiltalte skrev flere gange både i et incel-forum og i et forum omhandlende selvmord og selvmordstanker, at han overvejede at tage sit eget liv. Det sammenfattet med, at Christian Skettrup på et incel-forum havde fået den opfattelse, at den tiltalte havde adgang til våben, gjorde ham nervøs. - I incel-miljøet har man før set personer med tilknytning til miljøet begå massedrab, og i miljøet er det bedre at tage livet af sig selv, hvis man kan tage andre med i faldet, forklarede Christian Skettrup i landsretten. Massemordere og forældre De to interneteksperter blev under deres vidneafhøring vist flere indlæg, som den tiltalte har skrevet i forskellige fora på internettet. Den 28-årige var særligt aktiv på et incel-forum, men han var også velbevandret på andre fora herunder et omhandlende massakren på Columbine High School, hvor den grufulde handling nysgerrigt bliver diskuteret. Få måneder inden politiet første gang besøger den tiltalte og ransager hans lejlighed i juni 2020, skriver han et opslag på forummet omhandlende massakren på Columbine High School i midten af april 2020, hvor han spørger om massemordere har tænkt på, hvordan deres handling kunne påvirke deres forældre.